G. Gál, poslanec: (2007-04-13):
Názov kapitoly 2.1 Makroekonomický rámec, verejné financie a dane: „Vzhľadom na existujúcu korupciu a klientelizmus vo verejnom sektore, ktoré zásadným spôsobom ohrozujú efektivitu verejných výdavkov a reálnu konvergenciu Slovenskej republiky v rámci Európskej únie vláda Slovenskej republiky pomocou vecne príslušných orgánov verejnej správy bude dôsledne potierať nehospodárne nakladanie s verejnými prostriedkami.“ Názov kapitoly 7.2 Spravodlivosť, podiel justície a legislatívy a väzenstva: „Vláda sa dôrazne zasadí za potlačenie korupcie, pričom boj proti nej pokladá aj za súčasť posilnenia nezávislosti justície.“ Tá istá kapitola, oddiel Justícia: „Vláda vytvorí podmienky na vykonanie podrobnej analýzy činností a vyhodnotí činnosť špeciálnych právnych nástrojov a inštitúcií v boji proti najzávažnejšej ekonomickej kriminalite a korupcii, najmä z hľadiska finančnej, materiálnej nákladovosti, pracovnej zaťaženosti, efektívnosti a vecnej opodstatnenosti. Navrhne opatrenia, ktoré zabránia diskriminácii v sudcovskom a prokurátorskom stave a pre budúcnosť vylúčia politické zasahovanie do práce orgánov ochrany práva.“ Kapitola 7.3 Vnútorný poriadok a bezpečnosť: „Vláda Slovenskej republiky si je dobre vedomá toho, že závažná ekonomická kriminalita a korupcia ohrozuje základné princípy sociálne orientovaného, ekonomicky prosperujúceho, stabilného, právneho a vo svete uznávaného štátu. Urobí nevyhnutné kroky na zvýšenie úspešnosti práce orgánov, ktoré sa zúčastňujú na odhaľovaní a objasňovaní tejto trestnej činnosti. Vyhodnotí účinnosť špeciálnych právnych nástrojov a inštitúcií, boja proti najzávažnejšej ekonomickej kriminalite a korupcii. Vláda Slovenskej republiky nedopustí politické ovplyvňovanie ich činnosti. Vyvinie maximálne úsilie, aby nadobudol účinnosť zákon o preukazovaní pôvodu majetku, aby sa jeho mechanizmy čo najskôr začali v praxi uplatňovať. V záujme efektívneho boja s korupciou vláda Slovenskej republiky podnikne kroky na prijatie legislatívnych a technických podmienok potrebných na skrátenie času od odhalenia a objasnenia protiprávneho konania po jeho potrestanie. Znižovaním byrokracie, skvalitnením legislatívy v oblasti verejnej správy a správneho konania bude vytvárať podmienky na obmedzovanie priestoru pre korupciu.“ Tá istá kapitola stále, kde je uvedené, že: „Medzi priority vlády Slovenskej republiky bude patriť dosiahnutie plnej kompatibility a schopnosti štruktúr Policajného zboru kooperovať s európskymi policajnými zbormi, zlepšenie pripravenosti polície bojovať s korupciou, organizovaným zločinom a drogovou kriminalitou, zrýchlenie a zefektívnenie procesu skráteného vyšetrovania a vyšetrovania, zvýšenie spoľahlivosti pri poskytovaní služieb občanom a prehĺbenie dôveryhodnosti polície.“ Tieto vety sú z programového vyhlásenia vlády Roberta Fica. Síce sú všeobecného rázu, ale ak ste pozornejšie počúvali, sami viete urobiť rázny rozdiel, k čomu sa vláda zaviazala v boji proti korupcii, čiže v boji proti úplatkárstvu, v boji proti čiernym peniazom a aká je súčasná realita. Buď pán minister uvedený materiál nepozná, alebo zabudol jeho obsah, alebo sa veci majú úplne inak. Vodu kážem, víno pijem. Lebo už žiadna zmienka v tomto materiáli o zlegálnení čiernych peňazí alebo v úvodzovkách transparentných platbách nie je. Preto sa čudujem, že pán premiér nespravil nápravu sám, ako to hneď po voľbách aj sám sľúbil. Už vo svojom vystúpení v rozprave k programovému vyhláseniu vlády som uviedol, že program je bez konkrétností, hlavne čo sa týka kapitoly justície. Až neskôr som došiel na to, prečo to tak je. Z prostého dôvodu. Aby sa sľuby nemohli porovnať so skutkami. Ale predsa, ak sa znova vrátime k textu programového vyhlásenia vlády, na všeličo môžeme natrafiť. Znova citujem z programového vyhlásenia vlády: „Vzhľadom na existujúcu korupciu a klientelizmus vo verejnom sektore,“ čiže popisujeme reálny stav, „ktoré zásadným spôsobom ohrozujú efektivitu verejných výdavkov a reálnu konvergenciu Slovenskej republiky v rámci Európskej únie, vláda Slovenskej republiky pomocou vecne príslušných orgánov verejnej správy bude dôsledne potierať nehospodárne nakladanie s verejnými prostriedkami.“ Čo sme mali na mysli pod tým pojmom nehospodárne nakladanie s verejnými prostriedkami? Úpravu zákona o účtovníctve? Aby sme vedeli dať do nákladových položiek čierne peniaze, úplatky? Ďalej: „Vláda sa dôrazne zasadí za potláčanie korupcie, pričom boj proti nej pokladá aj za súčasť posilnenia nezávislosti justície.“ Kebyže toto vyhlásenie vláda myslí vážne, nemala by obhajovať neobhájiteľné, mala byť v každom sektore potláčať čierne peniaze, korupciu, čiže aj vo sfére obchodu so zbraňami, a nie opačne, snažiť sa obohatiť o túto činnosť aj štátne podniky. A hlavne vláda by mala vyvodzovať zodpovednosť voči ministrovi hospodárstva. Nerobí to, robí to teraz opozícia. Ideme ďalej. V kapitole justície už sa nám vynára iný problém, ktorý bol dôvodom aj tohto dnešného rokovania Národnej rady, a to, že boj s korupciou táto vláda nemyslí vážne. Citujem znova: „Vláda vytvorí podmienky na vykonanie podrobnej analýzy činnosti a vyhodnotí činnosť špeciálnych právnych nástrojov a inštitúcií v boji proti najzávažnejšej ekonomickej kriminalite a korupcii najmä z hľadiska finančnej a materiálnej nákladovosti, pracovnej zaťaženosti, efektívnosti a vecnej opodstatnenosti. Navrhne opatrenia, ktoré zabránia diskriminácii v sudcovskom a prokurátorskom stave a pre budúcnosť vylúčia politické zasahovanie do práce orgánov ochrany práva.“ Táto pasáž sa týka Špeciálneho súdu a špeciálnej prokuratúry. Mali sa zrušiť tie inštitúcie, ktoré za pár mesiacov svojho fungovania dokázali, že sú efektívnymi nástrojmi v boji proti korupcii. Čiže boj proti korupcii z úst terajšej vlády nie je ničím iným ako povinnou propagandou pred verejnosťou, ale skutky, ako vidíme, sú úplne iné. Vláda dodnes nemá ani plán boja proti korupcii, ale ani nie tak plán ako každodenná činnosť v tejto oblasti je dôležitá. Lenže neustále snahy o zrušenie Špeciálneho súdu a špeciálnej prokuratúry, výmena v polícii, výmena tých policajtov, ktorí boli vlajkonosičmi boja proti korupcii, máme na mysli pán viceprezidenta, nejasné legislatívne kroky, návrat privatizérov-tunelárov jednak do štátnych podnikov, do predstavenstiev a dozorných rád, do predstavenstiev nasvedčujú tomu, že vláda chce korupciu vyriešiť tak, že to budeme len evidovať a potom bude všetko v poriadku. Keď všetko bude takto pokračovať ďalej s tými vecami verejnými, tak kľudne môžeme skonštatovať, že transparentnosť na Slovensku iba imitujeme. Je to tak s našimi majetkovými pomermi, kde ide len o to, že čo kam vieme ukryť, na ktorého priateľa zapísať, koho na aký teplý flek uložíme, ako utajíme rokovania vlády, zmeníme zákony, aby sme mohli odvolávať. Áno, je to len imitácia transparentnosti boja proti nežiaducim javom v našej spoločnosti. Argumenty, že pán minister len opísal reálny stav, sú úbohé a sú len olejom do ohňa a hádžu vás všetkých do jedného vreca s tými, ktorí sa ozajstne usilujú o zlegalizovanie úplatkov. Kebyže pán minister len popíše alebo skonštatuje neblahý stav vo sfére obchodovania so zbraňami, ja tu teraz nevystupujem a pán minister by tu nemal sedieť. No okrem poznatku pána ministra vysloví aj názor, že vie to urobiť aj štátna spoločnosť, pokiaľ je to v úvodzovkách transparentné, je všetko v poriadku. Ak vieme o takýchto praktikách, môžeme ich pomenovať, žiaden problém v tom nie je, ale je našou psou povinnosťou bojovať proti nim so všetkým, čo zákon dovoľuje, a nie to dávať do poriadku v štátnych podnikoch. Ideme opačným smerom. Niežeby sme potláčali korupciu aj u tých obchodníkov so zbraňami, ktorí pochádzajú zo súkromnej sféry, ale ideme opak, ideme tento neblahý stav zaviesť alebo chceme, alebo si myslíme, že by bolo v poriadku, kebyže to zavedieme v štátnych podnikoch. Pán minister tu nie je, ale určite sa mu dostanú do uší moje slová, si myslím, že pre ústavného činiteľa čierne peniaze, korupcia, podplácanie by mali byť také cudzie pojmy ako farárovi pornografia. Už nie ste v komerčnom sektore, pán minister, lebo na ministra platí iný meter ako na manažéra súkromného podniku. Ale podľa môjho názoru ani do seriózneho obchodného života nepatrí korupcia, netradičné formy predaja, čierne peniaze. Dobrým príkladom ideme našim obchodníkom, keď máme takýto zámer. Pán minister, ja vás ako súkromnú osobu, ako človeka nepoznám, môžete byť dobrý, slušný, čestný človek, ale ako verejný funkcionár, minister ste vaším vyhlásením prekročili prah, ktorý by sa dal tolerovať. Preto z princípu musím podporiť tento návrh. Ďakujem pekne za vašu pozornosť. (Potlesk.)